Pa l'isthrinti

Làssari, làssar’andà!

E ca vi passa in Piazza
in chisthi séri di féstha,
cun tanta gènti isciumpéstha,
azza e fara, fara e azza!

Aiò, Rusì, pa l’isthrinti:
nò li possu arrampanà
chissi mascitti d’abà
cu li labbri e l’ócci tinti.

Tutti vóni assé signòri,
e nò sò ancora isthufi
d’andà in giru a punì bufi
pa la cipria e li curòri.

Maradetta passiggiada
cu la moda parigina!
Sassari zappadorìna
abà è méz’arruinada.

Nò punì fattu a la gènti,
a li pizzinni trapperi,
megliu li curòri véri,
l’ócci vibi, riprandènti.

Nò li tigni lu Signòri
nò, l’isthèlli di lu zéru,
sèmpr’in tuttu èdd’è sinzéru
i l’amòri e i lu duròri.

E pa chisthu z’à criadu.
La natura è viridai,
sò li curòri chi ài
chissi chi m’àni incantadu.

Bàsgiami abà chi nò v’è
nisciunu inòghi passendi.
Credimi, sòggu murendi
di passïoni pa tè.

Bàsgiami tòrra, Rusì,
fada di lu mé amòri.
Li tó labbri àni un saòri
dòzzi chi nò si pó dì.

E nò n’àni nò fïagu
di pinzelli e d’impullitti.
Labbri di chissi mascitti,
mancu si sòggu imbriagu,

nò ni vogliu nò basgià.